BTSจ่อเซ็นสัญญาสายสีชมพู-เหลือง16 มิ.ย.นี้ พร้อมเร่งศึกษาส่วนต่อขยาย
กลุ่ม BSR คาดเซ็นสัญญารถไฟฟ้าสายสีชมพู-เหลือง 16 มิ.ย.พร้อมเร่งศึกษาส่วนต่อขยาย
1 มิ.ย. 2560

นายคีรี กาญจนพาสน์ ประธานกรรมการ บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS คาดว่า การรถไฟฟ้าขนส่งมวลชนแห่งประเทศไทย (รฟม.) จะลงนามในสัญญากับกลุ่ม BSR ที่ได้รับคัดเลือกดำเนินโครงการรถไฟฟ้าสายสีชมพู ช่วงแคราย-มีนบุรี และสายสีเหลือง ช่วงลาดพร้าว-สำโรง ตามความเห็นชอบของคณะรัฐมนตรี (ครม.) ภายในวันที่ 16 มิ.ย.นี้
พร้อมกันนั้น รฟม.ได้เร่งรัดให้กลุ่ม BSR ทำการศึกษาส่วนต่อขยายเส้นทาง ตามข้อเสนอของกลุ่ม เพราะจะต้องดำเนินการตามขั้นตอนที่เกี่ยวข้อง โดยเฉพาะการจัดทำรายงานด้านสิ่งแวดล้อม (EIA)
“รฟม.เสนอให้ทางเรารีบทำ Study ไม่มีเวนคืน  แต่ต้องทำ EIA …หลัง ครม.อนุมัติสัญญาหลัก แต่ก็มีส่วนข้อเสนอของเราไป เพราะ TOR รฟม.ให้มา 3 ซอง ซอง 2 ตัดสินแล้วว่าใครชนะ ซอง 3 เป็นสิ่งที่ทางรัฐให้เสนอ หรือขออะไรจากรัฐบาล โดยสิ่งที่เราเสนอต้องรอทำ EIA” นายคีรี กล่าว
สำหรับส่วนต่อขยายของสายสีชมพูนั้น กลุ่ม BSR เสนอให้ต่อเชื่อมเส้นทางเข้าไปยังศูนย์ประชุมอิมแพค เมืองทองธานี ระยะทาง 2.8 กม. ประกอบด้วย 2 สถานี สถานีแรกตั้งอยู่บริเวณอาคารอิมแพคชาเลนเจอร์ และสถานีที่ 2 บริเวณทะเลสาบ โดยปีที่แล้วมีผู้ใช้บริการศูนย์ประชุมอิมแพคฯ ถึงกว้า 10 ล้านคน และในเมืองทองธานีทีประชากรอาศัยกว่า 150,000 คน
ขณะที่ส่วนต่อขยายสายสีเหลือง กลุ่ม BSR เสนอขยายเส้นทางต่อไปตามถนนรัชดาภิเษกอีก 2.6 กม.สิ้นสุดบริเวณแยกรัชโยธิน เพื่อเชื่อมต่อกับรถไฟฟ้าสายสีเขียวสถานี N10 (บริเวณปากซอยพหลโยธิน24) ของรถไฟฟ้าสายสีเขียวส่วนต่อขยาย ซึ่งเสนอเพิ่มอีก 2 สถานี
นอกจากนี้ นายคีรี กล่าวว่า ส่วนต่อขยาย 2 เส้นทางนี้ กลุ่ม BSR จะเป็นผู้ลงทุน โดยคาดว่าค่าใช้จ่ายที่เกิดขึ้นจะมีมูลค่าไม่ต่ำกว่า 6 พันล้านบาท
อย่างไรก็ตาม หากส่วนต่อขยายสายสีเขียว โครงการรถไฟฟ้าสายสีชมพู และ สายสีเหลือง สามารถเชื่อมต่อกันแล้วเสร็จจะสามารถรองรับการเดินทางของผู้โดยสารได้มากกว่า 1.5 ล้านคน/วัน
ทั้งนี้ กลุ่ม BSR ประกอบด้วย  BTS (ถือหุ้นใหญ่ 75%) ,บริษัท ซิโน-ไทย เอ็นจิเนียริ่ง แอนด์ คอนสตรัคชั่น จำกัด (มหาชน) หรือ STEC และบริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH